Срокът за предоставяне на допълнителната информация трябва да е пропорционален на съответната трудност за заявителя да предостави исканата информация. Оценяването и съответният му срок започват да текат отново след като заявителят предостави исканата информация. При отсъствието на споразумение със заявителя разрешаващият орган или съответните национални органи по безопасността за района на използване вземат своето решение на базата на наличната информация.
 Член 35
 Комуникации по време на оценяването на заявлението
 1. Комуникациите между разрешаващия орган, съответните национални органи по безопасността за района на използване и заявителя по всеки един от проблемите, посочени в член 41, трябва да се извършват посредством системата за обслужване на едно гише.
 2. Статутът на всички етапи от процеса на разрешаване на возилото, решението относно заявлението и документираните мотиви за това решение се съобщават на заявителя посредством системата за обслужване на едно гише.
 3. В указанията на Агенцията и на националните органи по безопасността трябва да се съдържат разпоредби относно комуникациите между тях и заявителя.
 Член 36
 Управление на информацията относно оценяването на заявлението
 1. Разрешаващият орган и съответните национални органи по безопасността за района на използване трябва да регистрират в системата за обслужване на едно гише резултатите от етапите на процеса на разрешаване на возилото, в които участват, всеки за своята съответна част от оценяването, както е приложимо, включително с всички свързани със заявлението документи, отнасящи се за:
 а)
 получаването;
 б)
 обработката;
 в)
 оценяването;
 г)
 заключенията от оценяването на заявлението, съгласно посоченото в член 45;
 д)
 окончателното решение дали да бъде издадено или не разрешение за типа возило или разрешение за пускане на возило на пазара;
 е)
 окончателна документация за разрешението за типа и/или за разрешението за пускане на возилото на пазара в съответствие с член 47.
 2. Окончателното решение дали да бъде издадено или не разрешение за типа возило и/или разрешение за пускане на возило на пазара се съобщава на заявителя посредством системата за обслужване на едно гише.
 3. По отношение на посочените в параграф 1 документи разрешаващият орган и съответните национални органи по безопасността за района на използване трябва да използват процеса за контрол на документи, осигуряван от системата за обслужване на едно гише.
 4. В случаите, при които националните органи по безопасността използват система за управление на информацията при обработването на адресираните до тях заявления, те трябва да прехвърлят цялата съответна информация в системата за обслужване на едно гише.
 Член 37
 Координация между разрешаващия орган и съответните национални органи по безопасността за района на използване при оценяването на заявлението
 1. За целите на оценяването на заявлението съответните национални органи по безопасността за района на използване трябва да планират, организират и съгласуват разпоредби, необходими за да се вземат предвид националните правила и взаимното приемане (cross-acceptance) по член 14, параграф 10 от Директива (ЕС) 2016/797. Съгласуваните разпоредби за оценяване на заявлението трябва да бъдат съобщени на оценяващия орган и на заявителя.
 2. Разрешаващият орган и съответните национални органи по безопасността за района на използване трябва да се координират помежду си, за да предприемат мерки по евентуални проблеми, включително евентуални ситуации, пораждащи необходимост от изменение на